Hjørrings borgmester får kritik, fordi han bliver klippet hos en indvandrerfrisør for 100 kroner og ikke hos et medlem af byens frisørlaug.

- Det her skal ikke handle om mit hår, det skal handle om noget, der er meget mere vigtigt.

Det siger Hjørrings borgmester Arne Boelt (A) til TV 2, efter han er kommet i stormvejr, fordi han lader sig klippe hos én af hjembyens indvandrerfrisører til en pris af 100 kroner pr. klipning.

Hjørring Frisørlaug anklager borgmesteren for nærmest at tilskynde til sort arbejde, når han bifalder en klipning til 100 kroner.

”Det er beskæmmende at læse, at borgmesteren i netop den kommune, vi driver seriøse forretninger i, nærmest opfordrer flygtninge til bare at blive selvstændige, fordi man således kan nøjes med ringe løn og ingen krav”, skriver formanden for Hjørring Frisørlaug, Johnny Brink, i et debatindlæg i Nordjyske.

De skal blive selvstændige

Den kritik afviser borgmesteren. Han mener ikke der er mere grund til at mistænke hans lokale frisør for fusk end alle andre dele af erhvervslivet.

- Det skal ikke handle om mit hår. Det skal handle om de mange flygtninge, der skal ud i et ordinært arbejde. Det er vigtigt, at nogen af dem går ud og bliver selvstændige. Det skal vi støtte, siger borgmesteren.

Det er hammerdårligt

Frisørkonfliktens fronter går lige ned igennem en af de små gader i Hjørrings centrum.

På den en side af gaden har frisør Ivar Eberg Pedersen salon ”You and Ai”. Han er medlem af Hjørring Frisørlaug og synes en pris på 100 kroner for en klipning er for lav:

- Jeg synes ikke det er fair. Jeg synes det er skruebrækkeri. Så ender det med, at vi skal integreres i stedet for at de skal integreres. og få en ordentlig uddannelse. Det er ikke i orden. Vi har kæmpet for at få det som vi har det i dag, og vi er trygge ved det, siger Ivar Eberg Pedersen.

Ivar Eberg Pedersen, indehaver af salon "You and Ai" i Hjørring, der tager omkring 400 kroner for en klipning. Foto: TV 2 / TV 2

Han siger, at borgmesteren selv må bestemme, hvor han vil klippes.

-Men jeg har noget imod, at han udtaler sig om noget, som hverken skaber vækst eller udvikling. Vi får et dårligere arbejdsmiljø og et dårligere samfund generelt på den måde, siger Ivar Eberg Pedersen.

48 timer om ugen

Lige overfor, på den anden side af gaden, driver Faruk Gashi sin ”Salon Laura” sammen med sin kone. Han har haft borgmesteren som kunde i årevis, og afviser enhver kritik af den måde han driver sin forretning:

- Jeg har haft min salon i 13 år, og det kan lige løbe rundt. Selvfølgelig tjener vi ikke den bedste løn, men vi får en almindelig løn. De andre kan jo bare lade være med at ansætte så mange i deres forretning. Jeg arbejder 48 timer om ugen og tjener betydeligt mindre end dem, siger han til TV 2.

Faruk Gashi, indehaver af "Salon Laura" i Hjørring, tager 100 kroner for en klipning. Foto: TV 2 / TV 2

Borgmesterens hår

Selv om borgmesteren siger, at diskussionen handler om noget større end hans frisure, så vil det lokale frisørlaug dog ikke helt lade borgmesterens hår være i fred:

”Når jeg møder dig i gadebilledet, kan jeg jo ikke som fagmand lade være med at kigge på din hårpragt. Og også i dit tilfælde gælder den gamle devise: pris og kvalitet hører altid sammen”, skriver frisørlaugets formand henvendt til borgmesteren.

Frisørlauget tilbyder derfor borgmesteren en gratis klipning hos en af byens organiserede frisører – som for eksempel Ivar Eberg Pedersen overfor Faruk Gashi – så han kan mærke forskellen på egen hårbund.

En opgørelse fra Rockwoolfonden, der blev offentliggjort tidligere i år, viste, at frisørfaget er det fag, hvor der er mest sort arbejde. Fondens tal var fra 2014, hvor syv procent af alle danskere benyttede sig af at betale et frisørbesøg sort. Tallene siger intet om, hvilke typer af frisører, der får mest sort betaling.

Deltag i debatten her: